Wekroep en medelye ná leeu man doodbyt | Maroela Media
Wekroep en medelye ná leeu man doodbyt
Leon van Biljon (Foto: Facebook/Mahala View Lion Game Lodge)
Die Trust vir Bedreigde Natuurlewe (EWT) het gesê die voorval waartydens 'n man vandeesweek deur 'n leeu by 'n leeukamp in die omgewing van Cullinan in Gauteng doodgebyt is, beklemtoon net weereens die veiligheidsrisiko's wat wilde diere in aanhouding inhou.
Leon van Biljon (70) is Dinsdag in 'n wildkamp by die Mahala View Lion Game Lodge deur een van sy leeus doodgebyt toe hy aan die heining van die wildkamp gewerk het.
Konst. Connie Moganedi, woordvoerder van die polisie, het aan Maroela Media gesê die polisie ondersoek 'n saak van onnatuurlike dood nadat Van Biljon die betrokke dag omstreeks 12:00 deur een van die leeus doodgebyt is. Hy het na bewering met sy rug na die leeus gesit en 'n stukkende heining reggemaak toe een van die leeus hom van agter aan die nek gegryp het.
Volgens Moganedi het die ander twee leeus reageer en 'n opsigter het later Van Biljon in die kamp opgemerk waarna hy om hulp geskree het. Van Biljon was reeds dood toe paramedici omstreeks 12:30 na die toneel ontbied is. Drie leeus was ook reeds van kant gemaak.
Die leeus word op die reservaat se webblad as Rambo, Nakita en Katryn geïdentifiseer. Van Biljon het opvoedkundige praatjies oor leeus en wildbesigtigingsritte by die reservaat aangebied.
Leon van Biljon tydens 'n opvoedkundige praatjie oor leeus. (Foto: Facebook/Mahala View Lion Game Lodge)
Die EWT het in 'n verklaring sy medelye met Van Biljon se familie en vriende betoon. "Die EWT is hartseer oor die nuus van nóg 'n sterfte aan die hand van leeus in aanhouding."
Luidens die verklaring is daar sedert 1996 al meer as 40 voorvalle van dié aard aangeteken waarvan 13 noodlottig was.
Een van die ernstiger voorvalle voor vandeesweek se voorval het in Mei vanjaar plaasgevind. 'n Vierjarige kleuter het in dié voorval ernstig seergekry toe 'n leeu by die Weltevrede-leeuplaas tussen Sasolburg en Heilbron haar deur 'n draad beetgekry het.
Die EWT beklemtoon dat leeus in aanhouding geen rol in die rehabilitasie en herstel van die leeubevolking speel nie. Hy is van mening dat wilde diere in aanhouding slegs vir kommersiële gewin gebruik word ten koste van die veiligheid van die mens en die welstand van die diere.
"Daar is geen regverdiging vir die publiek om met karnivore in aanhouding te verkeer en mense se lewens te waag nie," lui die verklaring.
"Die EWT doen weereens 'n ernstige beroep op die regering om regulasies in te stel wat – ten minste – direkte kontak tussen mense en karnivore in aanhouding kan voorkom en om alle gevorderde karnivoorfasiliteite te sluit wat mense en karnivore in aanhouding laat verkeer vir kommersiële gewin."
Dr. Kgosientso Ramokgopa, LUR vir ekonomiese, landbou- en landelike ontwikkeling in die provinsie, het intussen ook die voorval betreur.
Ramokgopa het op sy beurt 'n beroep gedoen op private wildplaaseienaars en -werkers om waaksaam te wees wanneer hulle daagliks met wilde diere omgaan.
"Die nakoming van veiligheidstandaarde en protokolle deur almal betrokke is nie onderhandelbaar nie, want ons streef daarna om 'n veilige en groeiende besoekersekonomie in die provinsie op te bou wat werk en 'n onvergeetlike besoekerservaring skep," het die LUR gesê.
Cullinan Gauteng In die nuus leeu
Gholfklub-geveg: klub gee volle samewerking aan polisie
hoekom altyd die diere van kant maak? dis hulle natuur! dis ons wat hulle territory indring…. ek dink dis die laaste ding wat hy sou wou gehad het, dis duidelik dat hy baie vir die leeus omgegee het :(
Nou moet die leeus boet met hul lewens omdat hul waarskynlik net hul natuurlike instink gevolg het. Hoe jammer ek ook mag voel vir die familie van die oorledene, 'n wilde dier is en bly' n wilde dier.
Die arme diere het ook geen kans in hierdie wrede wereld. En eintlik enige diere om die waarheid te se.
Ek kan nie verstaan waarom moes die leeus van kant gemaak word nie.
Die man moes van beter geweet het as om met sy rug na die leeus te sit.
Dis baie hartseer om te hoor van die man se dood en alle sterkte vir sy familie.
Tog was hy n kenner van leeus en het hy geweet hoe onvoorspelbaar wilde diere is. Hy het verkeerd opgetree en met sy lewe geboet. Die leeus het egter in hul natuur opgetree en nou moes hul ook boet met hul lewens vir n menslike fout. Dis bitter onregverdig!